12 वेस्टर्न डिस्टरबेंस से 36 दिन बिगड़ा मौसम, बर्बाद कर सकता है फसलें
Rajasthan Weather Latest News Update; [Aaj Ka Mausam Kaisa Rahega] राजस्थान में मौसम का मिजाज बिगड़ा हुआ है। फरवरी में गर्मी थी तो अप्रैल-मई में कूलर के बजाय कंबल निकालने पड़े। इसकी वजह है 'सर्दी की हवा' जो अप्रैल-मई के महीने में कश्मीर में होनी चाहिए थी,
राजस्थान में मौसम का मिजाज बिगड़ा हुआ है। फरवरी में गर्मी थी तो अप्रैल-मई में कूलर के बजाय कंबल निकालने पड़े। इसकी वजह है 'सर्दी की हवा' जो अप्रैल-मई के महीने में कश्मीर में होनी चाहिए थी, लेकिन अब तक राजस्थान में अटकी हुई है। बड़ा सवाल ये है कि गर्मी रोकने वाली ये हवाएं क्या मानसून की बारिश को भी रोक देंगी?
दरअसल, 2 महीने से राजस्थान में मौसम का मिजाज बदला हुआ है। सिर्फ राजस्थान ही नहीं, देश और दुनिया के कई हिस्सों में इस बार मौसम में बड़ा बदलाव देखने को मिला है। अमेरिका में जहां सर्दी देरी से आई तो भारत में भी भीषण गर्मी के दौर में बादल बरस रहे हैं। भास्कर ने एक्सपट्‌र्स से बात कर जानने की कोशिश की कि आखिर इसकी वजह क्या है? क्या ये जलवायु परिवर्तन के संकेत हैं या फिर दुनिया के किसी हिस्से में कुछ ऐसा हो रहा है जिससे मौसम बदल रहा है?
पढ़िए- पूरी रिपोर्ट...
आखिरकार मौसम ने यू-टर्न लिया क्यों? 
तापमान में गिरावट और गर्मी पर कंट्रोल का सबसे बड़ा कारण वेस्टर्न डिस्टरबेंस रहा। मार्च और अप्रैल के महीने में 6-6 वेस्टर्न डिस्टरबेंस आए। जिसकी वजह से दो महीनों का बड़ा हिस्सा बरसात और ठंडी हवाओं के बीच गुजरा। मौसम विशेषज्ञ कहते हैं कि अगर 1 वेस्टर्न डिस्टरबेंस के प्रभाव के 3 दिन भी मानें तो मार्च और अप्रैल में 36 दिन सीधा प्रभाव रहा। इससे बरसात और सर्द हवाएं देखने को मिलीं।
जनवरी-फरवरी में डिस्टरबेंस नहीं आए, इसलिए फरवरी में गर्मी
वहीं, दूसरी ओर आम तौर पर जनवरी और फरवरी में 1-2 वेस्टर्न डिस्टरबेंस आते हैं, जिसके चलते जनवरी-फरवरी में बरसात होती है और मौसम में ठंडक भी बनी रहती है। मगर इस बार ऐसा नहीं हुआ। जनवरी और फरवरी में सिर्फ 2 वेस्टर्न डिस्टरबेंस आए। इसी का असर रहा कि फरवरी के महीने में ही तेज गर्मी पड़ी और तापमान 40 डिग्री के करीब पहुंच गया।
क्या है मार्च-अप्रैल में हुई बरसात के अहम कारण 
पश्चिमी हवाएं नहीं चलीं: देशभर में मौसम बदलने का एक बड़ा कारण जानकार पश्चिमी हवाएं नहीं चलना भी बताते हैं। इन्हें पछुआ हवा भी कहा जाता है। मौसम वैज्ञानिक प्रोफेसर नरपत सिंह कहते हैं कि भारत में इस मौसम में ये हवाएं चलती हैं तो गर्मी बढ़ाती हैं। मगर इस बार ये नहीं चली। दूसरी ओर अरब सागर से जो हवाएं राजस्थान सहित उत्तरी-पश्चिमी भारत की ओर आती हैं, उनमें काफी नमी थी। मौसम में बदलाव की ये भी बड़ी वजह रही।
एंटी साइक्लोनिक एक्टिविटी: दक्षिणी भारत में एंटी साइक्लोनिक एक्टिविटी होने से भी मौसम में बदलाव हुआ। दक्षिणी भारत में इस एक्टिविटी के कारण काफी बरसात हुई। इस सिस्टम की वजह से अरब सागर से भी हवाएं आईं और उनमें नमी भी थी। बरसात का एक बड़ा कारण यह भी हुआ।
वेस्टर्न डिस्टरबेंस : मौसम के जानकार बताते हैं कि यूं तो देश और दुनिया के कई हिस्सों में इस दौरान मौसम बदला है। मगर राजस्थान सहित उत्तरी-पश्चिमी इलाकों में मौसम बदलने का बड़ा कारण वेस्टर्न डिस्टरबेंस हैं। मार्च और अप्रैल में आए 6-6 वेस्टर्न डिस्टरबेंस से राजस्थान सहित आसपास के इलाकों में बरसात हुई। इसी से तापमान गिरा और गर्मी नहीं पड़ी।
क्याें आए इस बार मार्च-अप्रैल में इतने वेस्टर्न डिस्टरबेंस?
किसी भी मौसमी गतिविधि के लिए विंड पैटर्न सबसे महत्वपूर्ण होता है। आईएमडी राजस्थान के डायरेक्टर राधेश्याम शर्मा बताते हैं कि हमारे यहां वेस्टरली जेट स्ट्रीम, जहां होती है वहां पश्चिमी विक्षोभ ज्यादा सक्रिय रहते हैं। ये एक किस्म की हवाएं होती हैं। समर सीजन में ये हवाएं जम्मू-कश्मीर के ऊपर शिफ्ट हो जाती हैं। वहीं, सर्दियों में राजस्थान-पंजाब-हरियाणा के ऊपर रहती हैं। यही वजह है कि सर्दियों में हमारे यहां वेस्टर्न डिस्टरबेंस आते हैं।
मगर इस बार यह जेट स्ट्रीम अब तक राजस्थान-पंजाब-हरियाणा में ही बनी हुई है। यही वजह है कि पिछले दो महीने में बड़ी संख्या में यहां वेस्टर्न डिस्टरबेंस आए हैं। मई के दूसरे सप्ताह में इस जेट स्ट्रीम का फ्लो उत्तर की तरफ होना शुरू हो जाएगा। उसके बाद राजस्थान में ये गतिविधियां बंद हो जाएंगी।
अब आगे क्या ? मई में पड़ेगी कितनी तेज गर्मी ?
साउथ पाकिस्तान में बनेगा एंटी-सायक्लोनिक सिस्टम
राधेश्याम शर्मा बताते हैं कि जेट स्ट्रीम के शिफ्ट होने के साथ ही वेस्टर्न डिस्टरबेंस का बनना बंद हो जाएगा। वहीं, मई के दूसरे सप्ताह में साउथ पाकिस्तान में एंटी साइक्लोनिक एक्टिविटी होगी। इससे मौसम पूरी तरह शुष्क हो जाएगा। ये शुष्क हवाएं फिर पूरे प्रदेश में तैरने लगेंगी तो राजस्थान में गर्मी पड़ेगी। 10 मई के बाद से राजस्थान में तेज गर्मी पड़ने लगेगी। मई के तीसरे सप्ताह में नॉर्मल हीटवेव चलना शुरू हो जाएगी।
गर्मी पड़ेगी, मगर उतनी जानलेवा नहीं
मौसम विभाग का मानना है कि मई के तीसरे सप्ताह से राजस्थान में तेज गर्मी पड़ने लगेगी। इसके बाद लू भी चलेगी। मगर इस बार यह गर्मी उतनी तेज नहीं होगी। मई के महीने में होने वाली जानलेवा गर्मी जैसा असर नहीं दिखेगा। जहां सबसे ज्यादा गर्मी पड़ती है, उन इलाकों में पारा 45 डिग्री के आसपास रहेगा। सामान्य गर्मी वाले इलाकों में यह पारा 40 डिग्री के आसपास रह सकता है।
मानसून पर क्या दिखेगा इस बदलाव का असर?
इस बरसात को जोड़ें तो सामान्य हो जाएगी बारिश
ज्यादातर विशेषज्ञ मानते हैं कि मानसून एक पूरी तरह अलग सिस्टम है। ऐसे में उस पर इसका कोई विशेष असर दिखे, यह नहीं कहा जा सकता है। हालांकि मानसूनी बरसात को लेकर मौसम वैज्ञानिक प्रोफेसर नरपत सिंह राठौड़ कहते हैं कि इस बार सामान्य से कम बरसात की भविष्यवाणी की गई है। मगर मार्च-अप्रैल और फिर मई में जो ये बरसात हुई है अगर उसे जोड़ लिया जाए तो राजस्थान की सामान्य बरसात का कोटा इस बार अगस्त तक ही पूरा हो जाएगा। ऐसे में अगर मानसून थोड़ा कमजोर भी रहता है तो उसका ज्यादा असर नहीं पड़ेगा।
फसलों पर कैसा दिखेगा इस बरसात का असर?
अब भी ज्यादा बरसात हुई तो करेगी प्रभावित
महाराणा प्रताप एग्रीकल्चर यूनिवर्सिटी के पूर्व कुलपति प्रोफेसर नरेंद्र सिंह राठौड़ बताते हैं कि मौसम में इस तरह के बदलावों का असर फसलों और खेती पर पड़ता है। अब लगातार ऐसे परिवर्तन देखने को मिल रहे हैं। ऐसे में फसलों पर इनका असर न हो उसके लिए हमें इन हालात को अडॉप्ट करना सीखना होगा। इस बदलाव का असर बायोडायवर्सिटी और वातावरण पर भी पड़ता है।
प्रो. राठौड़ कहते हैं कि राजस्थान का 77 प्रतिशत क्षेत्र शुष्क और अर्द्धशुष्क क्षेत्र है। ऐसे में जब क्लाइमेट में बदलाव आता है तो उसका उल्टा असर देखने को मिलता है। जो ड्राई इलाके हैं वहां बरसात होती है। ऐसा ही राजस्थान में हो रहा है। फिलहाल तो फसलों पर असर ज्यादा नहीं है। गेहूं कट गया है। मगर आने वाले दिनों में अगर ज्यादा बरसात होती है तो इन दिनों दालों सहित जो जायद की फसलें होती हैं वो खराब हो सकती हैं।
नमी से बने नेमेटॉडस खरीफ को पहुंचाएंगे नुकसान
प्रो. राठौड़ बताते हैं कि ये बरसात आने वाली खरीफ की फसलों को नुकसान पहुंचा सकती है। इन दिनों हुई बरसात से ज्यादा नमी के कारण अलग तरह के पेस्टस और नेमेटॉडस पैदा हो जाते हैं। ज्यादा नमी होने के कारण वो जमीन में बरकरार रहेंगे और वो आने वाली फसलों को प्रभावित कर सकते हैं। वहीं जमीन ठंडी होने से पेस्ट डीजीज बढ़ने का खतरा भी रहता है।
40 डिग्री वाले अप्रैल में तापमान 35 डिग्री से कम 
मार्च में चारों प्रमुख शहरों में एक भी बार पारा 40 डिग्री नहीं पहुंचा
फरवरी में ही पारा पहुंच गया था 34 डिग्री के पार
फरवरी के महीने में ही राजस्थान के कई शहरों का तापमान 38 से 40 डिग्री को छू गया था। 20 फरवरी 2023 को इस फरवरी का सबसे गर्म दिन माना गया था। 20 फरवरी को जहां जयपुर का पारा 34.2 डिग्री, जोधपुर 35.7 डिग्री, कोटा 37.4 डिग्री और उदयपुर का तापमान 34.6 डिग्री दर्ज किया गया था। माना जा रहा था कि जब फरवरी में ही तापमान 35 डिग्री के करीब पहुंच चुका है तो अप्रैल-मई में यह 42 के पार जा सकता है, मगर ऐसा हुआ नहीं।
क्या समुद्र में है इस परिवर्तन की सबसे बड़ी जड़?
पैसिफिक क्षेत्र में हलचल से दुनियाभर पर असर!
आईएमडी के पूर्व डायरेक्टर जनरल और विश्व बैंक के अंतरराष्ट्रीय सलाहकार डॉ. लक्ष्मण सिंह राठौड़ कहते हैं कि ये सबकुछ समुद्र से जुड़ा हुआ है। इंडियन, अटलांटिक, पैसिफिक चाहे कोई भी समुद्र हो इस वक्त कोई खास हलचल नहीं दिखती। मगर जिस तरह आकाश में ओजोन लेयर में छेद हुआ है। वैसा ही कुछ पैसिफिक क्षेत्र में समुद्र में ज्वालामुखी जैसा हो सकता है। वहां टेक्टोनिक प्लेटस में कुछ गड़बड़ियों की जानकारियां आई हैं। इससे लार्ज एरिया पैसिफिक गरम हो गया है। यहां तापमान में 7 से 8 डिग्री बढ़ोतरी हो गई है। उसी वजह से पूरी दुनिया भर में ये क्लाइमेट चेंज देखने को मिल रहा है।
क्या ये क्लाइमेट चेंज के संकेत हैं? 
बेमौसम बदलावों को लेकर क्लाइमेट चेंज की बातें भी उठने लगी हैं। इसपर विशेषज्ञ बंटे हुए नजर आते हैं। राधेश्याम शर्मा कहते हैं कि ये क्लाइमेट वैरिएबिलिटी है। जरूरी नहीं कि अगले साल भी इसी तरह की बरसात देखने को मिले। 30-40 साल तक अगर पैटर्न में बदलाव दिखता है तो उसे क्लाइमेट चेंज माना जा सकता है। प्रो. नरेंद्र राठौड़ कहते हैं कि हम क्लाइमेट चेंज की ओर जा रहे हैं। ओवर द ग्लाेब तापमान 1.5 डिग्री तक बढ़ चुका है। आने वाले वर्षों में क्लाइमेट में और बदलाव देखने को मिलेंगे। इससे जिस क्षेत्र की जो जलवायु है उससे विपरीत मौसमी गतिविधियां देखने को मिल सकती है। इसलिए हमें क्लाइमेट चेंज को अडैप्ट करना होगा। उसी अनुसार हमें हमारी खेती-किसानी को भी अपडेट करना होगा।
